આ કેસની હકીકત કંઈ એવી છે કે, સુરતમાં પાંડેસરા વિસ્તારમાં રહેતા અજીતકુમાર પાણીગ્રહીના પરિવારે સોનુ ગેસ સર્વિસ મારફતે ઇન્ડેન ગેસનું એલપીજી ગેસ કનેક્શન મેળવ્યુ હતું. 10મી જૂન 2002ના દિવસે સવારે ઘરમાં ગેસની દુર્ગંધ આવવા માંડી હતી. તેમણે ડિલરને ફોન કરીને ફોન કરીને જાણ કરી હતી. ડિલરે જયપ્રકાશ નામના માણસને મોકલ્યો હતો. તેણે ત્યાં આવીને પહેલાં ગેસ સિલિન્ડરમાંથી રેગ્યુલેટર છૂટું પાડી દીધું હતું. ત્યારબાદ લાંબા સમય સુધી તેણે વાલ્વની પીન દબાવી રાખી હતી. પીનમાં રિપેરિંગ કરવા માટેનો પ્રયત્ન કર્યો હતો. તે દરમિયાન ગેસ સિલિન્ડર ધડાકાભેર ફાટ્યો હતો. તેમાં ફરિયાદી અજીત પાણીગ્રહીની 16 વર્ષની ભત્રીજી અર્પિતા પ્રિયદર્શિની સખ્ત દાઝી ગઈ હતી. તેને મહાવીર હોસ્પિટલમાં દાખલ કરવામાં આવી હતી ત્યાં તેનું છ દિવસ બાદ મોત નીપજ્યુ હતું.